VEGA præsenterer  **Claus Hempler kommer til VEGA med kufferten fuld af smukke, danske sange***Den 17. august kommer den karismatiske crooner til Store VEGA med sit første soloalbum på dansk.*

Den 26. april udgav Claus Hempler sit første dansksprogede album. *Kuffert fuld af mursten* er ni dansksprogede sange skrevet og sunget af musikeren, gennem hvilke han griller sig selv og gør status på tilværelsen i slutningen af fyrrerne. Det gør han med et stort glimt i øjet og skyder dermed myten om den alvorlige crooner i sænk og minder lytteren om, at en lille snert af selvironi klæder de fleste.

For første gang i mange år har Claus Hempler haft en klar følelse af, at et projekt uanset hvad skulle gennemføres. Her kom lyden af noget, han ikke havde hørt eller lavet før. Det var følelsen af at være på opdagelse ligesom i karrierens start, hvor han sad på drengeværelset på Fyn og skrev sange for første gang. Hvor arbejdet var sjovt fra start til slut. Han fortæller om processen:

”*I løbet af en måned havde jeg skrevet 17 sange. Det kom helt ubesværet. Jeg kunne fra start se, at jeg havde fat i noget med det danske sprog. Sådan er det, når man selv bliver fascineret af det, man laver. Jeg blev nysgerrig. Hvad bliver næste linje mon? Hold kæft hvor var det sjovt! Det er længe siden, jeg har haft det sådan*,”

Det nye album er produceret af Mahler & Bir (Lars Skjærbæk og Christoffer Møller), som begge har spillet med og produceret for en lang række danske musikere. Det er erfarne folk, og tilgangen har været, at hvis der var en god sang, så skulle den på bordet og indspilles uden for meget snak. De fleste dage startede med, at en sang blev taget op, idéer blev sat i gang, og når dagen var omme, var sangen indspillet.

Den lette og hurtige proces med at skabe albummet står i skærende kontrast til arbejdet med Hemplers tidligere plader, som har måttet kæmpes frem og har taget længere tid både at skrive og indspille. Det har været en helt ny måde at arbejde på for Hempler.

Claus Hempler slog allerede som helt ung sit navn fast som sanger i det succesombruste band Fielfraz. Siden har Hempler udgivet en håndfuld klart definerede soloplader, der har givet ham ry som en af vores store, stilskabende sangere og en musikernes musiker – sådan en de andre musikere fremhæver, når de skal pege på et dansk navn, der leverer og markerer sig.

**Fakta om koncerten**Claus Hempler (DK)  
Lørdag den 17. august, kl 20.00  
Store VEGA, Enghavevej 40, 1674 København V  
Billetpris 285 kr. + gebyr  
Billetsalget starter fredag den 3. maj kl. 10.00 via vega.dk og Ticketmaster